Toeskouers taboe by Olimpiese SpeleDie Olimpiese ringe in Tokio. (Foto: Philip Fong/AFP) Toeskouers sal by meeste van die Olimpiese byeenkomste verbied word, het Japanse owerhede Donderdag aangekondig. Dit is om die verdere verspreiding van Covid-19 te voorkom, nadat ŉ toename in virusgevalle in Tokio opgemerk is. Dié beperking beteken dat dit die eerste keer is wat die Olimpiese Spele grotendeels agter geslote deure gaan plaasvind. Seiko Hashimoto, hoof van Tokio se Olimpiese Spele, het gesê geen toeskouers sal in Tokio en drie van die omliggende streke, waar meeste van die byeenkomste gaan plaasvind, toegelaat word nie. “Reëls sal wissel van streek tot streek, maar ŉ beperkte hoeveelheid toeskouers sal wel by sommige byeenkomste buite dié vier streke toegelaat word.” Hashimoto, wat self ŉ voormalige Olimpiese atleet is, het die publiek gevra om begrip te hê vir die besluit wat die komitee moes neem. “Ek is jammer vir diegene wat teleurgesteld is, maar dié verbod was die enigste uitweg om die verspreiding van die virus hok te slaan.” Die Internasionale Olimpiese Komitee (IOC) het in ŉ gesamentlike verklaring met die Internasionale Paralimpiese Komitee (IPC) gesê dat hulle die besluit respekteer om almal se veiligheid te verseker. ŉ Besluit oor toeskouers by vanjaar se Paralimpiese Spele sal egter eers aan die einde van die Olimpiese Spele geneem word. Japan se eerste minister, Yoshihide Suga, sê hy is hartseer dat hierdie maatreël getref moes word. “Nietemin raai ons almal aan om die spele in die gerief van hul eie huise te geniet.” Afgesien van die verbod op toeskouers het Suga ook aangekondig dat ŉ ramptoestand van 12 Julie tot en met 22 Augustus in die hoofstad sal geld. Gedurende hierdie tyd word alkoholverkope grotendeels beperk, restaurante se bedryfsure word verkort en byeenkomste word beperk. Japan het tot dusver lig afgekom van die Covid-19-pandemie en min mense het tot dusver die virus opgedoen. Sowat 14 900 sterftes is tot dusver in dié land aangeteken. Kritici is egter van mening dat die land se inentingsprogram te stadig op die been gekom het. Ongeveer 15% van die bevolking is tot dusver volledig ingeënt. Hoewel daar nie vereis word dat atlete ingeënt moet word voor die Spele nie, is sowat 85% van hulle reeds ingeënt. Byna 100% van die personeel is ingeënt. Olimpiese organiseerders het ook uitgebreide maatreëls aangekondig om die atlete tydens vanjaar se Spele te beskerm. Dit sluit in daaglikse Covid-19-toetse en beperkings op atlete se beweging.